GELNICA. Túlavé psy budú voziť z Gelnice do Spišskej Novej Vsi do tamojšej stanice pre odchyt túlavých zvierat. Odtiaľ po uplynutí stanovenej lehoty psy bez majiteľa putujú do kežmarského útulku.
"Naša jediná možnosť bola dohodnúť sa s mestom Spišská Nová Ves," povedal náčelník mestskej polície V. Franko.
Vybudovanie vlastnej stanice by bolo pre gelnickú samosprávu totiž veľmi nákladnou záležitosťou.
V mestskej polícii v Gelnici pracuje vyškolený policajt, ktorý bude mať na starosti problematiku túlavých psov.
"Rozhodli sme sa pre túto zmenu, pretože musíme rešpektovať zákon," povedal predseda komisie verejného poriadku pri mestskom zastupiteľstve Gabriel Varga (Smer–SD).
Podľa novely zákona o veterinárnej starostlivosti, ktorá je v platnosti od minulého roka, sú samosprávy povinné postarať sa o odchyt túlavých zvierat.
Školenie policajta vyšlo mesto na približne 150 eur. Jeden odchytený pes bude stáť Gelničanov zhruba dvadsať eur.
"Hlavne v blízkosti rómskych osád býva voľne pustených neraz aj desať psov. Ráno, keď v skorých hodinách chodievam do práce, psy bez dozoru vidieť aj na sídlisku. Niektorí ľudia im dokonca dávajú granuly či zvyšky jedál," opísal situáciu v centre Hnileckej doliny G. Varga.
Ako nám povedal náčelník mestskej polície Vladimír Franko, zatiaľ sa im stále podarilo nájsť majiteľa, ktorému patril voľne sa pohybujúci pes.
"Ak by sme však nenašli vlastníka, kam by sme psa umiestnili? Preto bolo nevyhnutné riešiť tento problém," povedal šéf gelnických mestských policajtov.
V meste Gelnica evidujú viac ako 500 psov.